„Informácia o vývoji hospodárenia neziskových organizácií založených podľa transformačného zákona č. 13/ 2002 Z.z.“

   
      Informácia obsahuje údaje o nasledujúcich zdravotníckych zariadeniach – neziskových organizáciách (ďalej len n.o.) poskytujúcich všeobecne – prospešné služby, ktoré sú na grafe č. 1 prílohy zoradené podľa dĺžky pôsobenia v mesiacoch :

Pôsobia od 1.júla 2002
1.	Nemocnica s poliklinikou svätého Jakuba n.o. Bardejov
2.	Poliklinika Veľké Kapušany n.o.

Pôsobia od 1.januára 2003
3.	Nemocnica s poliklinikou n.o. Brezno
4.	Nemocnica s poliklinikou n.o. Ilava
5.	Nemocnica s poliklinikou Kráľovský Chlmec
6.	Nemocnica s poliklinikou n.o. Modra
7.	Nemocnica s poliklinikou n.o. Nové Mesto nad Váhom
8.	Nemocnica s poliklinikou n.o. Nová Baňa
9.	Nemocnica Alexandra Wintera n.o. Piešťany
10.	Sanatórium Tatranská Kotlina n.o.
11.	Všeobecná nemocnica n.o. Veľký Krtíš
12.	Revúcka medicínsko - humanitná n.o. Revúca

Pôsobia od 1.októbra 2003
13.	Sanatórium Dr. Guhra n.o. Tatranská Polianka
14.	Humanita n.o. Lehnice

15.	Psychiatrická nemocnica n.o. Michalovce – pôsobí od 1. apríla 2004
16.	Vysokošpecializovaný odborný ústav tuberkulózy a pľúcnych chorôb n.o. Nitra-Zobor  - pôsobí od 1. júna 2004
17.	Vysokošpecializovaný ústav geriatrický svätého Lukáša n.o. Košice
18.	Šrobárov liečebný ústav detskej tuberkulózy a respiračných chorôb n.o. Dolný Smokovec – pôsobia od 1. apríla 2004
19.	Špecializovaná nemocnica pre ortopedickú protetiku Bratislava, n.o. - pôsobí od 1. mája 2004

Podmienkou úspešnosti transformácie vyššie uvedených neziskových organizácií je ich kompletné oddlženie k termínu vzniku. Nezisková organizácia je právnou nástupkyňou príspevkovej organizácie. Do neziskovej organizácie bol vložený „celý podnik“, t.j. aj so záväzkami právnej predchodkyne príspevkovej organizácie. K oddlženiu neziskových organizácii prijala Vláda SR uznesenia č. 1231/2002 z 13.novembra 2002, č. 262/2003 z 2.apríla 2003, č. 693/2003 zo 16.júla 2003, č. 1045/2003 z 5. novembra 2003 a č.1137 z 2.decembra 2003.
 
Neziskové organizácie naďalej vedú v evidencii originálne účtovné doklady všetkých záväzkov vzniklých do termínu transformácie príspevkovej organizácie. Presne evidované a dokladované záväzky odovzdali Odboru dlhovej služby Ministerstva zdravotníctva Slovenskej republiky. Táto skutočnosť je potvrdená dokladom o odovzdaní a prijatí. Odbor dlhovej služby  Ministerstva zdravotníctva Slovenskej republiky odovzdal Veriteľovi a.s. všetky záväzky prevzaté od neziskových organizácií. O tomto akte neziskové organizácie nemajú písomný doklad, pritom sú často konfrontované distribučnými firmami, ktoré sú vlastníkmi pohľadávok voči príspevkovej organizácii – právnej predchodkyni neziskovej organizácie:

1.	Vlastníci pohľadávok postúpili pohľadávky Veriteľovi a.s. bez príslušenstva a s rozdielnou akceptáciou ceny za postúpenú pohľadávku. Stratu z ceny vymáhajú následne od neziskových organizácií. Neziskové organizácie nemajú žiadny doklad o zmluvnom vzťahu medzi Veriteľ a.s. a vlastníkom pohľadávky, nepoznajú výšku platby distribútorovi Veriteľom a.s. za záväzky príspevkovej organizácie. 
2.	Distribútori, ktorí nepristúpili na podmienky stanovené Veriteľom a.s. pristupujú k exekučnému konaniu napriek tomu, že tento proces je zákonom do 31. decembra 2004 zastavený.
3.	Nemožno zabudnúť ani na tretiu možnosť a tou môže byť časť účtovných dokladov, ktoré sa nezdarí Veriteľom a.s. realizovať. V tomto prípade hrozí extrémny nárast výdavkov na príslušenstve faktúr.

Z týchto dôvodov sa javia skutočnosti vyššie uvedené, prirodzene aj ich úspešná realizácia k prospechu neziskových organizácii ako prioritná pre úspešnosť transformačného procesu. Že je to jednoznačná priorita, dokladujú grafy č.2 a č.3– „Podiel dlhu voči verejnému sektoru z dlhu, ktorý prevzali jednotlivé neziskové organizácie do termínu registrácie.“ Ďalšie grafy, č.4 a č.5 dokladujú–„Podiel oddlžených záväzkov prevzatých k termínu registrácie organizáciami z celkového dlhu voči súkromnému sektoru.“  
 
 	O vklade majetku štátu do neziskovej organizácie  pojednáva § 6 zákona 13/2002 Z.z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby, ktorým sa zmenil a doplnil zákon č. 92/1991 Zb. o podmienkach prevodu majetku štátu na iné osoby v znení neskorších predpisov.  V  súlade s  rozhodnutím vlády  podľa § 5  ods. 2 ústredný orgán   a   záujemca   vložia    majetok   do   novej   neziskovej organizácie.  Súčasne   s  registráciou   novej  neziskovej  organizácie ústredný   orgán  zruší  rozpočtovú  organizáciu alebo  príspevkovú organizáciu a stáva sa zakladateľom   takejto   neziskovej organizácie v rozsahu vloženého majetku. Podľa § 16 ods. 3 písm. b) zákona Národnej rady Slovenskej republiky č. 303/1995 Z.z. v znení neskorších predpisov ústredný orgán štátnej správy Slovenskej republiky, ak má na  to rozpočtované prostriedky  v súlade so  zákonom o štátnom rozpočte na príslušný rozpočtový rok môže vložiť  rozpočtové  prostriedky  ako  vklad  do  majetku  inej právnickej osoby, teda aj neziskovej organizácie. Ústredný  orgán  spíše  s  neziskovou organizáciou písomný protokol  o  odovzdaní  majetku  štátu  po  registrácii podľa § 7. Protokol  obsahuje  presné   vymedzenie  a  hodnotu  odovzdávaného majetku  vedenú  v   účtovníctve  podľa  osobitného  predpisu. Protokol   podpisuje   štatutárny   zástupca   ústredného   orgánu a štatutárny zástupca n.o.. Proces v tejto časti je opozdený. V súčasnom období niektoré neziskové organizácie už  vlastnia spracované delimitačné protokoly, t.j. majetok je aj de jure prevedený na neziskovú organizáciu.

V súlade so zákonom 139/1998 Z.z. a 140/1998 Z.z. mali neziskové organizácie 2 mesiace pred zrušením požiadať o zrušenie pôvodného povolenia na prevádzkovanie ústavnej lekárne, zároveň žiadať o nové povolenie pre nemocničnú lekáreň na manipuláciu s omamnými látkami, na narábanie s liekmi a pre vydaj liekov. Zákon 416/2001 Z.z. nedefinuje prechodné obdobie pre zákony 139/1998 Z.z. alebo 140/1998 Z.z. tak, ako definuje pre povolenie na činnosti podľa pôvodnej zriaďovacej listiny podľa zákona 277/1994 Z.z. do konca roku 2007. Na uvedenú skutočnosť upozornila odborná kontrola vykonaná sekciou kontroly a štátneho dozoru MZ SR. V súčasnosti sú uložené opatrenia sekciou kontroly a štátneho dozoru MZ SR v plnení.

         Ako neziskové organizácie aplikujú transformačný proces do praxe, dokladujú nasledujúce grafy :

Č. 6 a č. 7 – „Medziročný nárast záväzkov neziskových organizácií.“

Č. 8 a č. 9 – „Rentabilita nákladov, t.j. podiel medzi hospodárskym výsledkom a nákladmi za aktuálny rok.“

Č. 10 a č. 11 – „Rentabilita výnosov, t.j. podiel medzi hospodárskym výsledkom a výnosmi za aktuálny rok.“

Č. 12 a č. 13 – „Podiel výnosov a nákladov, t.j. efektivita organizácie.“

         Záverom možno konštatovať, že transformačný proces v zdravotníckych neziskových organizáciách ma pozitívny vývoj. Je predpoklad, že verejne – prospešné organizácie v krátkom čase dosiahnu alebo už dosiahli vyrovnané hospodárenie. Už nebudú ekonomickou „záťažou“ systému financovania zdravotnej starostlivosti a budú pozitívnym príkladom pre ostatné transformujúce sa zdravotnícke zariadenia.